
	ÓHÍD KÖZSÉG ÖNKORMÁNYZATA



Pályázat Óhíd község "FECSKEHÁZ I." lakás használatára - 2026
Fiatalok, fiatal párok figyelem!
Óhíd Község Önkormányzata (a továbbiakban: kiíró) pályázatot hirdet a 8342 Óhíd, Petőfi út 7. szám alatti "FECSKEHÁZ I." lakás használati jogának elnyerésére. Itt a lehetőség a saját életed elindítására: ~70 m2 alapterületű, felújított, két és fél szobás, összkomfortos lakás 60 000,- Ft használati díjért maximum 4 évre.
A pályáztatásra kerülő lakás általános adatai:
- Műszaki jellemzői: ~70 m2 alapterület, kettő hálószoba, összkomfortos
- Egyéb helyiségei: nappali-konyha, fürdő, WC, előszoba, folyosó
- A lakás fűtése központi fatüzeléssel megoldott.
- Havonta fizetendő használati díj összege: 60 000,- Ft. A használati jogviszony lejártát követően Óhíd községben való lakóház vásárlás/építés és letelepedés esetén a bérleti díj 1/3-át Óhíd Község Önkormányzata visszaadja a pályázónak.
- A házrész használati jog elnyerése pince és udvarhasználattal is jár.
A pályázati űrlap letölthető a település internetes portáljáról (www.ohid.hu).
A lakásban elhelyezési jogot nyerhetnek azok a 40. életévüket a pályázat benyújtásának időpontjában be nem töltött fiatalok, akik állandó jellegű kereső tevékenységet végeznek, illetve munkahely ígérvénnyel rendelkeznek.
A pályázat további feltételei:
- a lakók vállalják a településért végzett közösségi munkát, melyet igazolniuk kell. A munka jellege a lakó által szabadon választott és a kiíróval egyeztetett tevékenység.
- a lakók vállalják, hogy legalább a bentlakás idejére lakáscélú előtakarékossági szerződést kötnek Magyarországon bejegyzett pénzintézettel vagy biztosító intézettel, amelynek minimális összege 40.000 Ft.
- a pályázó fiatalnak, vagy a pár legalább egyik tagjának 40 éves kor alattinak kell lennie
Kizáró okok:
- amennyiben a pályázó és a vele egy háztartásban élő házaspárja/élettársa sem rendelkezik rendszeres, munkából származó jövedelemmel vagy munkahely ígérvénnyel, illetőleg
- a pályázó vagy a vele egy háztartásban élő házaspárja/élettársa haszonélvezeti joggal nem terhelt lakóingatlan kizárólagos tulajdonjogával rendelkezik.
- a pályázó vagy házaspárja/élettársa korábban már elnyert hasonló lakhatási jogot Óhíd Község Önkormányzatának vagy más település önkormányzatának pályázatán

A Fecskeházban maximum 4 évre lehet elhelyezési jogot nyerni, a lakáshasználati szerződés meghosszabbítására nincs lehetőség. A lakáshasználati jogviszonyt annak lejárta előtt is meg kell szüntetni abban az esetben, ha a kijelölt használó két havi bérleti díjjal tartozik, az előtakarékosságra vállalt kötelezettségének 90 napnál hosszabb időre nem tesz eleget, illetve 90 napnál hosszabb idejű közüzemi számlatartozással rendelkezik a lakásra vonatkozóan. Megszüntethető továbbá a lakáshasználati jogviszony, ha a közösségi munkát nem teljesíti a településen, illetve a közösségi együttélés alapvető szabályainak elmulasztása, megszegése miatt.
A lakás megtekintésére vonatkozó igényeket kérjük előzetesen bejelenteni személyesen az Óhídi Közös Önkormányzati Hivatalban, vagy telefonon Falugondnokunknál: +36 30 875 3323 számon.
A pályázat benyújtásának határideje: 2026. szeptember 18. (péntek) 12.00 óra
A pályázat benyújtásának módja:
A pályázatok benyújthatók személyesen, vagy postai úton. A pályázatokat az Óhídi Közös Önkormányzati Hivatalban (8342 Óhíd, Petőfi út 3.) Nagy Miklós polgármesterhez kérjük eljuttatni. A pályázatot zárt borítékban, egy példányban kell benyújtani, melyet minden oldalán alá kell írni. A borítékon a következő szövegrészt kérjük feltüntetni:
"Fecskeház I. pályázat" 2026
A pályázat elbírálásának határideje: 2026. szeptember 21. (hétfő) 16.00 óra
A pályázat eredményéről a pályázat nyertese haladéktalanul, a többi pályázó pedig 5 munkanapon belül írásban kap értesítést.
Figyelem! Kizárólag a megfelelően kitöltött, a szükséges mellékletekkel ellátott és a határidőig benyújtott pályázatok kerülnek elbírálásra!

Óhíd, 2026. augusztus 25.
                                                                                        Nagy Miklós
                                                                                        polgármester
                                                                           Óhíd Község Önkormányzata

Óhíd, 2026. augusztus 25.
                                                                                        Nagy Miklós
                                                                                        polgármester
                                                                           Óhíd Község Önkormányzata

